Diari Oficial de la Generalitat Valenciana


Sumari del DOGV 7476, del 02-03-2015 (2015/1842)

ACORD de 27 de febrer de 2015, del Consell, pel qual s'autoritza la imputació amb càrrec al pressupost de l'exercici 2015 d'obligacions contretes durant l'exercici 2014 i anteriors amb empreses que han realitzat de conformitat servicis i subministraments als departaments de salut de la Conselleria de Sanitat.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7476

Data del DOGV
:   02-03-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/1842


Data del document
:   27-02-2015

Organisme emissor
:   Conselleria de Sanitat

Tipus de document
:   Acord

ACORD de 27 de febrer de 2015, del Consell, pel qual s'autoritza la imputació amb càrrec al pressupost de l'exercici 2015 d'obligacions contretes durant l'exercici 2014 i anteriors amb empreses que han realitzat de conformitat servicis i subministraments als departaments de salut de la Conselleria de Sanitat. [2015/1842]  
El Consell, en la reunió del dia 27 de febrer de 2015, va adoptar l'acord següent:  
Els greus problemes de finançament que han arrossegat les comunitats autònomes, dels quals la Comunitat Valenciana no ha sigut aliena, han produït un progressiu agreujament del problema dels impagaments a proveïdors de béns i servicis, amb especial impacte en les xicotetes i mitjanes empreses, tal com preveu el Reial Decret Llei 7/2012, de 9 de març, pel qual es va crear el Fons per al Finançament dels Pagaments a Proveïdors.  
D'altra banda, la gestió ordinària dels gastos dels centres de gestió dependents de la Conselleria de Sanitat implica el tràmit d'un elevat volum d'expedients administrativoeconòmics, de contractació, etc., que, segons la programació efectuada o per necessitats sobrevingudes, se substancien en moments distints de l'exercici pressupostari.  
  
Així doncs, la unió de les circumstàncies esmentades comporta que hi haja obligacions no reconegudes a favor de proveïdors derivades de prestacions de servicis i subministraments d'interés públic essencials per al funcionament correcte dels centres de gestió.  
No obstant això, açò no significa que el tercer que ha realitzat l'activitat o entregat els béns que s'havia compromés no tinga dret a obtindre de l'Administració el rescabalament degut com a conseqüència del fet que no hi ha causa en l'atribució patrimonial.  
En aquells casos en què el vici és imputable a l'actuació administrativa i concorre la circumstància que esta ha rebut una prestació adequada i satisfactòria per a l'interés públic, es fa evident l'existència d'una obligació de rescabalament al tercer pel desequilibri patrimonial ocasionat.  
La liquidació i tancament de l'exercici pressupostari 2014 ha originat uns romanents de crèdit en el capítol II de la secció 10. D'acord amb les instruccions de la Direcció General de Pressupostos i Intervenció General de la Generalitat, eixos romanents, que són conseqüència del Decret Llei 2/2014, de 30 de desembre, del Consell, s'han d'utilitzar per a procedir a la comptabilització de les obligacions pendents no aplicades a pressupost.  
Per a tot això, la Viceintervenció General de Comptabilitat ha remés una relació de 93.829 factures, per un import de 839.570.020,15 euros. Estes factures, pendents de liquidar, no han sigut incloses en cap dels mecanismes de pagament a proveïdors en relació amb l'Acord 6/2012, de 6 de març, del Consell de Política Fiscal i Financera.  
  
En atenció de tot el que s'ha exposat, i d'acord amb el que establixen:  
1. L'article 16.3 del text refós de la Llei de la Hisenda Pública de la Generalitat, aprovat pel Decret Legislatiu de 26 de juny de 1991, del Consell, del qual es desprén que podrà exigir-se el compliment d'una obligació econòmica de la Generalitat quan el creditor n'haja fet l'obligació correlativa.  
2. L'article 59 bis, apartat 2, del mateix text legal, pel qual procedix la tramitació de l'expedient de rescabalament pel desequilibri patrimonial ocasionat.  
3. L'article 31.2 del text refós de la Llei de la Hisenda Pública de la Generalitat, que establix que la imputació d'este tipus d'obligacions requerirà l'autorització expressa del Consell, a proposta de la persona titular de la conselleria gestora, amb un informe previ de la Intervenció General de la Generalitat.  
El Consell  
  
  
ACORDA  
  
Autoritzar la imputació al pressupost de romanents de la Conselleria de Sanitat (2015-1) de les obligacions contretes per l'import de 836.534.825,15 euros (IVA inclòs) a favor de diverses empreses que han realitzat de conformitat servicis i subministraments als departaments de salut de la Conselleria de Sanitat durant els exercicis 2014 i anteriors.  
  
  
València, 27 de febrer de 2015  
  
El conseller secretari,  
JOSÉ CÍSCAR BOLUFER